തോള്വേദനയെ തുരത്താന് സ്വതന്ത്ര രോഗമായും മറ്റ് രോഗങ്ങള്ക്കൊപ്പവും ചില രോഗങ്ങളുടെ ലക്ഷണമായും തോള്വേദന അനുഭവപ്പെടാം. കൈകളുയര്ത്തുന്നതിന് തടസവും വര്ദ്ധിക്കുന്ന വേദനയുമുണ്ടാകുന്ന വിധം കാണുന്ന ബുദ്ധിമുട്ടിനെ ഫ്രോസണ് ഷോള്ഡര് അഥവാ അപബാഹുകം എന്നാണ് പറയുന്നത്. ഷോള്ഡറിനുണ്ടാകുന്ന ക്ഷതങ്ങള് പെയിന് ആര്ക് സിന്ഡ്രോം എന്ന പ്രത്യേക രീതിയിലുള്ള വേദനകളുമുണ്ടാക്കും. ഒരു പരിധിവരെ കൈകളുയര്ത്തുന്നതിന് വലിയപ്രയാസവും നന്നായി ഉയര്ന്നുകഴിഞ്ഞാല് അത്രയും ഭാഗത്ത് വേദനയില്ലാതെ കൈകള് ചലിപ്പിക്കാന് സാധിക്കുമെന്നതും ഇതിന്റെ പ്രത്യേകതകളാണ്. മാംസപേശികള്ക്ക് അനുഭവപ്പെടുന്ന വേദന ക്രമേണ വര്ദ്ധിക്കുകയും അനക്കാതിരിക്കുമ്ബോള് സുഖംതോന്നുകയും ചെയ്യും. അതോടെ വേദനകുറഞ്ഞ് സന്ധി ചലിപ്പിക്കുന്നതിനുള്ള പ്രയാസം വര്ദ്ധിക്കുന്നു. ബുദ്ധിമുട്ടുകള് പരിഹരിക്കപ്പെട്ടില്ലെങ്കില് മാംസപേശിക്ക് തുടിപ്പും ചുട്ടുനീറ്റലും അനുഭവപ്പെടുകയും ക്രമേണ മാംസശോഷമുണ്ടാകുകയും മസ്കുലാര് അട്രോഫി ചെയ്യും. പ്രമേഹരോഗമുള്ളവരിലും എന്തെങ്കിലും അപകടത്തെത്തുടര്ന്ന് ഷോള്ഡര് ജോയിന്റ് അനക്കാന് പാടില്ലാത്തരീതിയില് കുറച്ചുനാള് പ്ലാസ്റ്ററിടുകയോ സ്ലിംഗ് ഉപയോഗിക്കുകയോ ചെയ്യേണ്ടിവരുന്നവരിലുമാണ് ഇത്തരം രോഗങ്ങള് സാധാരണയായി കണ്ടുവരുന്നത്. പക്ഷാഘാതം ബാധിക്കുന്നവരിലും ഫ്രോസണ് ഷോള്ഡര് ഉണ്ടാകാം. കഴുത്തിനെ ആശ്രയിച്ചുണ്ടാകുന്ന സെര്വൈക്കല് സ്പോണ്ഡൈലോസിസ്, സ്പോണ്ഡിലൈറ്റിസ് എന്ന പേരുകളില് പരാമര്ശിക്കുന്ന നീര്പിടിത്തത്തിലും തോള്വേദന അനുബന്ധമായി കാണാം. വേദന പലവിധം ചിലര്ക്ക് രോഗം പതിയെയാണ് വര്ദ്ധിക്കുന്നത്. മറ്റുചിലര്ക്ക് രോഗാരംഭത്തിലുണ്ടായിരുന്ന അസഹ്യമായതും അനക്കുമ്ബോള് വര്ദ്ധിക്കുന്നതുമായ വേദന ഒന്നു രണ്ടുവര്ഷംകൊണ്ട് ക്രമേണ കുറഞ്ഞ് ഷോള്ഡര് ജോയിന്റിന്റെ ചലനം നഷ്ടപ്പെടുന്ന സ്വഭാവമാണുള്ളത്. ഷോള്ഡര് ജോയിന്റില് തുടങ്ങുന്ന വേദന ഭുജത്തിലുള്ള പേശികളേയും ബാധിക്കും. രാത്രിയില് വര്ദ്ധിക്കുന്ന വേദന ക്രമേണ ഉറങ്ങാന് തന്നെ പ്രയാസമുള്ള അവസ്ഥയിലേക്ക് വഴിമാറിയേക്കാം. ഷോള്ഡറിനും വേദന ബുദ്ധിമുട്ടിക്കുന്ന വശത്തിനും പ്രയാസം വര്ദ്ധിക്കാത്ത വിധമാണ് ഇത്തരം രോഗമുള്ളവര് ഇരിക്കുകയോ കിടക്കുകയോ ചെയ്യേണ്ടത്. ഷോള്ഡര് ജോയിന്റ് തലയിണയിലോ ബെഡിലോ സോഫയിലോ അമര്ന്നിരിക്കുമ്ബോള് ഷോള്ഡര് അനക്കാന് പ്രയാസവും വേദനയും വര്ദ്ധിക്കുകയും പേശിയുടെ പിടിത്തവും പെരുപ്പും വിരലുകളിലേക്ക് കൂടി വ്യാപിക്കുകയും തുടിപ്പും മരവിപ്പും അനുഭവപ്പെടുകയും ചെയ്യും. അതുകൊണ്ടാണ് പലര്ക്കും രാത്രിയില് പ്രയാസങ്ങള് വര്ദ്ധിക്കുന്നത്. ഇതൊന്നുമറിയാതെ എങ്ങനെയെങ്കിലും കിടന്ന് നന്നായി ഉറങ്ങുന്നവര്ക്കും ശരിയായ ഉറക്കമില്ലാത്തതുകാരണവുമാണ് രോഗം വര്ദ്ധിക്കുന്നത്. പൊതുവേ രക്തസഞ്ചാരം കുറവുള്ളതും എന്നാല്, വളരെയേറെ ചലനം സാദ്ധ്യമാകുന്നതുമായ സന്ധിയാണ് ഷോള്ഡര് ജോയിന്റ്. അതിനാല് രക്തസഞ്ചാരം വര്ദ്ധിപ്പിക്കുന്ന ചികിത്സകള്ക്ക് വലിയ പ്രാധാന്യമാണുള്ളത്. വേദനാസംഹാരികള് ഉപയോഗിച്ചും ഐസ് വച്ചും ഫ്രിഡ്ജില് നല്ല തണുത്തിരിക്കുന്ന പച്ചക്കറികള് ഒരു കവറിലാക്കി ഷോള്ഡര് ജോയിന്റില് 10 മുതല് 15 മിനിറ്റ് വരെ വച്ചും വേദനയ്ക്ക് താല്ക്കാലികപരിഹാരം ഉണ്ടാക്കാവുന്നതാണ്. പ്രതിവിധികള് അറിഞ്ഞുവേണം സ്ഥിരമായ ശമനത്തിന് മസാജ് ചെയ്ത് സന്ധിയിലേക്കുള്ള രക്തസഞ്ചാരം വര്ദ്ധിപ്പിച്ചും സ്ട്രെച്ച് ചെയ്ത് പേശികളെ റിലാക്സ് ചെയ്തും വീക്കം കുറയ്ക്കുന്നമരുന്നുകള് ചൂടാക്കി പുരട്ടിയും ആവി പിടിച്ചും കിഴിവച്ചും മരുന്നുകള് കഴിച്ചും ഷോള്ഡറിനുള്ള ചികിത്സ മെച്ചപ്പെടുത്താം. മൂക്കില് മരുന്ന് ഒഴിക്കുന്ന പഞ്ചകര്മ്മചികിത്സയായ നസ്യം വളരെ ഫലപ്രദമാണ്. രാത്രി ഭക്ഷണശേഷം ആയുര്വേദഘൃതങ്ങള് കഴിക്കുന്നത് വളരെ നല്ല ഫലമാണ് നല്കുന്നത്. നീന്തുകയും വെള്ളത്തില് വച്ചുള്ള വ്യായാമങ്ങള് ചെയ്യുന്നതും ഷോള്ഡര് രോഗങ്ങള്ക്ക് സമാധാനമുണ്ടാക്കും. എക്സ്റേ, അള്ട്രാസൗണ്ട് എന്നിവ ഉപയോഗിച്ച് ഫ്രോസണ് ഷോള്ഡര് മനസ്സിലാക്കാനാകില്ല. എം.ആര്.ഐ നിരീക്ഷിച്ചാല് ഫ്രോസണ് ഷോള്ഡറിന് കാരണമായ മറ്റു ബുദ്ധിമുട്ടുകള്കൂടി മനസ്സിലാക്കാം. പ്രമേഹത്തെ നിയന്ത്രണത്തിലാക്കാന് പ്രത്യേകം ശ്രദ്ധിക്കേണ്ടതുണ്ട്. ഭക്ഷണത്തിലും കാര്യമുണ്ട് എല്ലാത്തരം വാത സംബന്ധമായ വേദനകളിലും വീക്കത്തിലും മഞ്ഞള് പലവിധത്തില് പ്രയോജനപ്പെടുത്താവുന്നതാണ്. പതിവില്ലാതെ വേദനയുണ്ടാകുമ്ബോള് ഐസ് വയ്ക്കുന്നത് പ്രയോജനപ്പെടുമെങ്കിലും തുടര്ച്ചയായി ഉണ്ടാകുന്ന വേദനയില് ചൂടുകൊണ്ടുള്ള പ്രയോഗങ്ങളാണ് അഭികാമ്യം. പൊതുവേ പച്ചക്കറികള്, പഴവര്ഗങ്ങള്, ഒമേഗാ ത്രീ ഫാറ്റി ആസിഡ് അടങ്ങിയ മത്സ്യങ്ങള്,നട്സ്, സീഡ്സ്, പപ്പായ, പൈനാപ്പിള്, വെളുത്തുള്ളി, ഇഞ്ചി, ജീരകം എന്നിവയും വ്യായാമവും നിയന്ത്രിതമായ ചലനങ്ങളും രോഗത്തെ ശമിപ്പിക്കുന്നതിന് കൂടുതല് ഫലപ്രദമാണ്. ഇതോടൊപ്പം ആവശ്യത്തിന് വിശ്രമവും പോഷകപ്രദമായ ആഹാരവും വലിയ പ്രയോജനം ചെയ്യും. ചായ, കോഫി, മാംസം, പാലും പാലുല്പ്പന്നങ്ങളും പ്രത്യേകിച്ചും തൈര്, തണുപ്പിച്ച ഭക്ഷണം, സോഡാ, കോള, ഫാസ്റ്റ് ഫുഡ്, പോപ്കോണ്, സംസ്കരിച്ച ധാന്യങ്ങള്, ഐസ്ക്രീം, മദ്യം എന്നിവ ഒഴിവാക്കുന്നത് രോഗത്തെ കുറയ്ക്കാന് സഹായിക്കും.